
Fakultetsrapport PhD – kvalitetssikring studieåret 2003/2004

kvalitetssikringssystem for doktorgradsutdanninga ved mat.nat-fakultetet – rapport for studieåret 2003/2004

Studieåret 2003/2004 ble det tatt opp tjueto studenter til PhD-programmet i realfag ved Det matematisk-naturvitenskapelige fakultet. I tillegg har seksten studenter fått innvilget sine søknader om overgang fra dr.scient.- til PhD-studiet.

Fakultetet vedtok i august 2002 å ta i bruk et nytt skjema for framdriftsrapportering i forbindelse med oppfølgingen av dr.scient.-evalueringen. På grunn av uklare ansvarsforhold mellom instituttene og fakultetet knyttet til oppfølgingen av rapportene og eventuelle avvikshåndtering har det ikke vært en tilfredsstillende ordning for framdriftsrapportering ved fakultetet studieåret 2003/2004. Fakultetets og instituttenes ansvar knyttet til oppfølging av rapportene vil bli avklart i løpet av kort tid og skjemaene vil bli tatt i bruk umiddelbart. Neste rapporteringsfrist vil bli satt til 1. juni 2005, slik at framdriftsrapportene blir en naturlig del av fakultetets kvalitetssikringssystem for PhD-studiet fra og med studieåret 2004/2005.

Som del av oppfølgingen av evalueringen av norsk forskerutdanning har både Fakultetet og Universitetet sentralt sagt at veiledningen av doktorgradsstudenter bør styrkes, bl a gjennom opplegg for veilederskolering. Universitetet har derfor opprettet et opplæringskurs for veiledere og arrangerer dessuten årlig Veilederforum, som er et åpent møte for veiledere og doktorgradsstudenter. Det har vært påfallende liten interesse for disse tiltakene både fra veiledere og studenter ved Mat.nat-fakultetet. Det har heller ikke framkommet ønsker fra doktorgradsstudentene om lokale tiltak ved Fakultetet. Fakultetet er av den oppfatning at studentene stort sett er tilfreds med veiledningen og har ikke prioritert å arbeide med slike tiltak. Fakultetet er imidlertid til enhver tid innstilt på å vurdere eventuelle ønsker eller forslag som framkommer.

Søknadsskjemaet som i dag brukes ved opptak til PhD-programmet i realfag er i utgangspunktet kun et forslag til søknadsskjema utarbeidet av fakultetsadministrasjonen ved Mat.nat.-fakultetet. Det er ikke gitt signaler fra sentraladministrasjonen om skjemaet kan benyttes eller ikke, men det er heller ikke blitt utarbeidet et skjema for opptak til PhD-studiet ved Universitetet i Tromsø over et år etter at de første studentene ble tatt opp til PhD-programmene. 

Av de tjueto nye studentene er syv ikke-nordiske og har i utgangspunktet behov for søknadsskjema og programbeskrivelse på engelsk. Også fire av dr.scient.-studentene som er innvilget overgang burde hatt tilgang til engelsk programbeskrivelse. Per i dag er det kun Universitets- og høgskolerådets forslag til forskrift for PhD-studiet som finnes på engelsk. Fakultetet har ikke utarbeidet engelske søknadsskjma eller programbeskrivelse på engelsk da vi har fått klare tilbakemeldinger om at dette er et institusjonsansvar. Fakultetet ber derfor om at disse utarbeides så snart som mulig.

Kort tid etter at programbeskrivelsen for PhD-programmet i realfag ble vedtatt av Styret høsten 2003 erfarte fakultetet at det var noen uklare formuleringer og feil i programmet. Det var derfor behov for å gjøre noen mindre endringer i programmet. Brev om dette ble derfor sendt Universitetsdirektøren i februar 2004. I brevet ble det også påpekt uklarheter i hvilket nivå som kan vedta endringer i PhD-programmene. I forskriften for graden PhD ved Universitetet i Tromsø står det følgende om innholdsmessige endringer av doktorgradsprogrammet i § 3, Ansvar for doktorgradsutdanningen:

Universitetsstyret har det overordnede ansvar for doktorgradsutdanningen og gir selv regler for organiseringen. Universitetsstyret vedtar opprettelse og nedleggelse av doktorgrads​program etter forslag fra fakultetene/Norges fiskerihøgskole. Innholdsmessige endringer av doktorgradsprogrammene innenfor rammen av denne forskrift vedtas av fakultetene/Norges fiskerihøgskole.

Samtidig sier Universitetsdirektøren i brev datert 10.12.03, der fakultetet blir orientert om styrets vedtak at ettersom programmene i sin nåværende form er vedtatt av Universitetsstyret, må eventuelle justeringer av teksten behandles som fullmaktssak av Universitetsdirektøren og Rektor.

Fakultetet har tolket manglene på tilbakemelding som et signal på at fakultetet selv kunne gjøre de endringene som var beskrevet i brevet til Universitetsdirektøren, og endringene ble derfor gjennomført på slutten av studieåret.

